# Άρθρο 10

# Σχεδιασμός χώρων πρασίνου.

Η αρμόδια υπηρεσία διαχειρίζεται τους υφιστάμενους χώρους πρασίνου και τους καθιστά σε πόλους έλξης για το κοινό, έχοντας ως στόχο:

* Τη συντήρηση και ανανέωση του εξοπλισμού των υφιστάμενων καθώς και το σχεδιασμό νέων χώρων πρασίνου με βιοκλιματικά και οικολογικά κριτήρια, με σκοπό να προσφέρουν συνθήκες οπτικής, ηχητικής και θερμικής άνεσης στους επισκέπτες.
* Η οπτική άνεση δημιουργείται ως οπτική ευχαρίστηση με συνθέσεις λουλουδιών, φροντισμένα δένδρα και θάμνους, παρουσία του υδάτινου στοιχείου, θέα του ουρανού και του ορίζοντα, ευχάριστες συνθήκες φωτισμού, συνθήκες καθαριότητας και κατάλληλου εξοπλισμού.
* Η Ηχητική άνεση επιτυγχάνεται με τη μείωση των θορύβων από τροχοφόρα μέσω της βλάστησης, των ήχων τρεχούμενου νερού και των φυσικών ήχων.
* Η Θερμική άνεση, ανάλογα με την εποχή του έτους, αφορά τη σκίαση, το δροσισμό και τον αερισμό κατά τους καλοκαιρινούς μήνες, τον ηλιασμό και την προστασία από κρύο και βροχή τους χειμερινούς, και γενικά ένα ευχάριστο μικροκλίμα, με τη βοήθεια της βλάστησης, του υδάτινου στοιχείου και τη χρήση των κατάλληλων υλικών και σχημάτων, την αποφυγή της χρήσης ογκωδών αδρανών υλικών και την προτίμηση σε υδατοπερατά υλικά για τις επιφάνειες, όπως χώμα ή χαλίκι.
* Τη σήμανση των κοινόχρηστων χώρων πρασίνου του Δήμου Ιωαννιτών με σχεδιασμένες ομοιόμορφα καλαίσθητες πινακίδες, όπου θα αναγράφονται διάφορα πληροφοριακά στοιχεία όπως υποχρεώσεις, περιορισμοί και χρήσιμες πληροφορίες (ενδεικτικά οι ώρες λειτουργίας, χρήσιμα τηλέφωνα επικοινωνίας για το κοινό, κανόνες υγιεινής, η επιτρεπτή ή μη είσοδος των ζώων συντροφιάς κ.λπ.).
* Τη διευκόλυνση της προσβασιμότητας στους χώρους πρασίνου με τη βελτίωση της σύνδεσής τους με τα Μέσα Μαζικής Μεταφοράς, τη δημιουργία όπου απαιτείται ειδικών διαδρομών πεζών και ποδηλατών, την κατασκευή ειδικών ραμπών και διαδρόμων προς εξυπηρέτηση των ατόμων με ειδικές ανάγκες και των βρεφικών αμαξιδίων και την κατασκευή υπέργειων και υπόγειων διαβάσεων πεζών και φωτεινών σηματοδοτών, κ.λπ.
* Τη δημιουργία ευχάριστων χώρων παραμονής. Για το σκοπό αυτό λαμβάνεται μέριμνα ώστε οι χώροι πρασίνου:
1. να είναι καθαροί, χωρίς σκουπίδια και μπάζα,
2. να είναι ελεύθεροι από σταθμευμένα ή εγκαταλελειμμένα οχήματα και αντικείμενα ξένα προς τη λειτουργία τους,
3. να διαθέτουν προσβάσιμα μονοπάτια και περιποιημένα παγκάκια σε επιλεγμένες θέσεις και σε επαρκή αριθμό,
4. να προσφέρουν τη δυνατότητα άσκησης δίπλα στη φύση.
* Την επέκταση της ημερήσιας χρονικής διάρκειας χρήσης των χώρων πρασίνου και πέραν της δύσης του ηλίου, ιδιαίτερα κατά τους θερινούς μήνες του χρόνου δημιουργώντας τις ασφαλείς συνθήκες με φωταγώγηση των χώρων πρασίνου, κ.λπ.